შჩეცინი
შჩეცინი (პოლ. Szczecin; გერმ. Stettin; ლათ. Stetinum, Sedinum) — ქალაქი პოლონეთში, დასავლეთ პომერანიის სავოევოდოს ადმინისტრაციული ცენტრი. უმნიშვნელოვანეს როლს ასრულებს, მთელს ამ რეგიონში, აქ მდებარეობს პოლონეთის ერთ-ერთი ყველაზე დიდი პორტი. გაშენებულია ბალტიის ზღვის სანაპიროზე. 2012 წლის აღწერის მიხედვით აქ ცხოვრობდა 409 211 ადამიანი. შჩეცინი მდებარეობს მდინარე ოდრას ორივე ნაპირზე, ქალაქის სამხრეთით მდებარეობს შჩეცინის ლაგუნა, ხოლო ჩრდილოეთით — შჩეცინის ყურე. ამ ადგილების სიახლოვეს მდებარეობს ტბა დაბი. შჩეცინიდან რამდენიმე კილომეტრშია ქალაქი პოლიცე. შჩეცინი უძველესი დროდან შედიოდა პომერანიის შემადგენლობაში, ის დაარსდა 1243 წელს. მოგვიანებით ეს ტერიტორიები შევიდა პრუსიის შემადგენლობაში, სადაც იმართებოდა შუა საუკუნეების ერთ-ერთი მნიშვნელოვანი ბრძოლები, მათგან აღსანიშნავია ოცდაათწლიანი ომის პერიოდში გამართული ბრძოლები. 1729 წელს აქ დაიბადა რუსეთის იმპერატორი ეკატერინე II, შჩეცინიდან იყო აგრეთვე პავლე I-ის მეორე მეუღლე მარია თეოდორეს ასული. 1945 წელს გამართული პოტსდამის კონფერენციის შემდეგ, ეს ქალაქი მდინარე ოდრის აღმოსავლეთი სანაპიროთი გადაეცა პოლონეთს.